雨中登沛縣樓贈表兄郭少府
作者：劉長卿
朝代：唐

paragraphs: 楚澤秋更遠，雲雷有時作。
晚陂帶殘雨，白水昏漠漠。
佇立收煙氛，洗然靜寥廓。
卷簾高樓上，萬里看日落。
爲客頻改弦，辭家尚如昨。
故山今不見，此鳥那可託。
小邑務常閑，吾兄宦何薄。
高標青雲器，獨立滄江鶴。
惠愛原上情，慇懃丘中諾。
何當遂良願，歸臥青山郭。